# Kysymykset tekstin itsearviointiin tekstilajipohjaisesti

* Oheinen taulukko on itsearviointiin laadittu sovellus australialaisessa genrepedagogiikassa kehitetyistä arviointikriteereistä.
* Tekstiä ei aina tarvitse arvioida koko taulukon avulla, vaan siitä voi ottaa opiskelijan kirjoittamisen edistämiseen parhaiten soveltuvat osat.
* Tekstilajipohjaisen itsearvioinnin avulla opiskelija tulee tietoisemmaksi tekstin eri merkitysulottuvuuksista (sisältö, kirjoittajan ja lukijan suhde, tekstin koossapysyvyys) ja tekstilajin keskeisistä piirteistä.
* Tekstilajikuvaimet muotoillaan tekstilajikohtaisesti.
* Tämän taulukon arviointikuvaimet on laadittu **mielipidekirjoituksen** itsearviointiin.

## Reading to Learn -arviointikuvaimet mielipidekirjoituksen itsearviointiin

|  |  |
| --- | --- |
| **Arviointikysymykset: Tekstin tavoite** | **Pisteet** |
| Silmäile teksti pikaisesti läpi. Miten onnistunut teksti on mielestäsi mielipidekirjoituksena?  2 p. = Teksti on onnistunut mielipidekirjoituksena: tekstin tunnistaa mielipidekirjoitukseksi. 1 p. = Teksti on mielipidekirjoitus, mutta siinä on muidenkin tekstilajien piirteitä (esim. kuvaileva tai kertova). 0 p. = Teksti ei ole mielipidekirjoitus.  |  |

|  |  |
| --- | --- |
| **Arviointikysymykset: Tekstin kokonaisjäsentely** | **Pisteet** |
| Mitkä seuraavista tyypillisistä mielipidekirjoituksen jaksoista löydät tekstistäsi: aiheen esittely, oma mielipide, perustelut, loppuvetoomus.  3 p. = Tekstissä on kaikki jaksot. 2 p. = Tekstissä esitetään mielipide ja sille perustelut. 1 p. = Tekstissä esitetään mielipide, mutta sitä ei perustella. 0 p. = Tekstissä ei esitetä mielipidettä.  |  |
| Eteneekö teksti johdonmukaisesti ja ymmärrettävästi? Toisin sanoen: onko tekstin ajatusta helppo seurata? 3 p. = Teksti etenee johdonmukaisesti, ja sitä on helppo ymmärtää. 2 p. = Teksti etenee melko johdonmukaisesti, ja sitä on melko helppo ymmärtää. 1 p. = Tekstin ajatusta on vaikea seurata. 0 p. = Tekstin ajatusta ei pysty seuraamaan.  |  |

|  |  |
| --- | --- |
| **Arviointikysymykset: Tekstin sisältö** | **Pisteet** |
| Kuvaillaanko tekstissä asiaa, josta esität mielipiteen? Vastaa ”Kyllä” tai ”Ei”. Tästä kohdasta ei tule pisteitä.   | ei pisteitä |
| Tee lista verbeistä, joita käytät. Kirjoita verbin viereen, millaista toimintaa niillä kuvataan: 1. tekemistä2. ajattelemista, tuntemista tai aistien toimintaa (*kuvitella, pelätä, kuulla*)3. sanallista toimintaa (*puhua, väittää)* vai 4. asioiden välisiä suhteita (*olla, johtua)*Onko jonkin verbiryhmän verbejä enemmän kuin toisia? Ovatko verbit sopivia kuvaamaan asiaa, johon otat kantaa?  3 p. = Verbit sopivat hyvin kuvaamaan asiaa, johon otan kantaa. 2 p. =  Verbit sopivat melko hyvin kuvaamaan asiaa, johon otan kantaa. 1 p. = Verbit kuvaavat vain vähän asiaa, johon otan kantaa. 0 p. = Verbit eivät kuvaa asiaa, johon otan kantaa.   |  |
| Alleviivaa tekstistä kaikki sisältösanat eli substantiivit, adjektiivit ja verbit (mutta ei verbiä *olla*). Miten hyvin sisältösanat kuvaavat asiaa, josta esität mielipiteen? 3 p. = Ne kuvaavat asiaa, ja siitä saa hyvän käsityksen. 2 p. = Ne kuvaavat asiaa, mutta sitä kuvataan niukasti. 1 p. = Ne kuvaavat asiaa vain vähän. 0 p. = Ne eivät kuvaa asiaa.  |  |

|  |  |
| --- | --- |
| **Arviointikysymykset: Minä ja lukija** | **Pisteet** |
| Perustellaanko mielipide vakuuttavasti. Vastaa ”Kyllä” tai ”Ei”. Tästä kohdasta ei tule pisteitä.  | ei pisteitä |
| Laske eri lausetyypit tekstistäsi. * Kuinka monta väitelausetta tekstissä on?
* Kuinka monta kysymyslausetta tekstissä on?
* Kuinka monta huudahduslausetta tekstissä on?

Arvioi lauseiden tarkoituksenmukaisuutta: Sopivatko valitsemasi lausetyypit mielipidekirjoitukseen?  3 p. = Lauseet sopivat mielipidekirjoitukseen,  2 p. = Jotkin lauseet eivät sovi mielipidekirjoitukseen. 1 p. = Suurin osa lauseista ei sovi mielipidekirjoitukseen. 0 p. = Lauseet eivät sovi mielipidekirjoitukseen.  |  |
| Etsi tekstistäsi sanat, joilla arvioit asiaa, josta esität mielipiteen. Antavatko sanat lukijalle oikean kuvan suhtautumisestasi asiaan? 3 p. = Sanat antavat oikean kuvan suhtautumisestani asiaan tai jos tällaisia sanoja ei ole, niitä ei tarvita, koska suhtautumiseni tulee esiin muulla tavoin. 2 p. = Sanat kuvaavat melko hyvin suhtautumistani asiaan. 1 p. = Arvioivia sanoja on vähän, eikä suhtautumiseni tule ilmi tekstistä muutenkaan kovin hyvin. 0 p. = Arvioivia sanoja ei ole, eikä suhtautumiseni tule ilmi tekstistä muutenkaan.  |  |

|  |  |
| --- | --- |
| **Arviointikysymykset: Tekstin selkeys** | **Pisteet** |
| Silmäile tekstiäsi. Onko teksti kirjakielinen vai puhekielinen vai sekoitus niitä? Mieti asteikolla 1-10, kuinka puhekielinen se on (1= erittäin puhekielinen, 10 = täysin kirjakielinen) | ei pisteitä |
| Onko teksti kirjakielistä?  3 p: Teksti on kokonaan kirjakielistä. 2 p.: Tekstin on pääosin kirjakielistä. 1 p.: Teksti on enimmäkseen puhekielistä. 0 p.: Teksti on täysin puhekielistä.  |  |
| Vaihtelevatko lauseet? 3 p.: Tekstissä on erityyppisiä lauseita ja virkkeitä, myös sivulauseita. 2 p.: Tekstissä on pääosin yhden päälauseen virkkeitä, mutta ne ovat hyvin muodostettuja. 1 p.: Tekstissä on vain päälauseita. 0 p.: Tekstin lauseet ovat keskeneräisiä.  |  |
| Miten hyvin lauseet ja virkkeet on kytketty toisiinsa? 3 p.: Lauseet liittyvät toisiinsa. Niitä on yhdistetty lauseisiin sopivien konjunktioiden avulla. 2 p.: Lauseet liittyvät toisiinsa, vaikka niitä ei olekaan yhdistetty toisiinsa konjunktioiden avulla. 1 p.: Lauseet eivät kovin hyvin liity toisiinsa.  0 p.: Lauseet ovat irrallisia eivätkä sen vuoksi liity toisiinsa.  |  |

|  |  |
| --- | --- |
| **Arviointikysymykset: Tekstin viimeistely** | **Pisteet** |
| KIELIOPPI  Sovi opettajan kanssa, mitä kielioppiasiaa arvioit (esimerkiksi aikamuodot). Alleviivaa sen kielioppiasian kaikki muodot. Miten hyvin olet onnistunut muodostamaan ne? 3 p.: Kieliopilliset muodot ovat pääosin oikein. 2 p.: Kieliopillisissa muodoissa on jonkin verran vääriä muotoja. 1 p.: Kieliopilliset muodoissa on sen verran vääriä muotoja, että se vaikeuttaa ymmärtämistä. 0 p.: Kieliopillisia muotoja ei ole tai niitä on käytetty väärin.  |  |
| OIKEINKIRJOITUS Onko sanat kirjoitettu oikein? 3 p.: Lähes kaikki sanat on kirjoitettu oikein.  2 p.: Sanojen oikeinkirjoituksessa on virheitä, mutta ne eivät haittaa ymmärtämistä. 1 p.: Sanojen oikeinkirjoituksessa toistuu samat virheet. 0 p.: Sanoja on vaikea ymmärtää.  |  |
| VÄLIMERKIT   Onko suuria välimerkkejä (piste, kysymysmerkki ja huutomerkki) käytetty oikein? 3 p.: Jokaisen virkkeen lopussa on oikea välimerkki. 2 p.: Melkein jokaisen virkkeen lopussa on oikea välimerkki. 1 p.: Joidenkin virkkeiden lopussa on välimerkki. 0 p.: Virkkeiden lopussa ei ole välimerkkejä.  |  |

|  |  |
| --- | --- |
| ESITYSTAPA  Onko kappalejako merkitty? Onko ulkoasu selkeä? 3 p.: Kappalejako on merkitty ja ulkoasu on selkeä. 2 p.: Kappalejako on pääosin merkitty ja/tai ulkoasu on melko selkeä. 1 p.: Kappalejakoja on merkitty vain vähän ja/tai ulkoasun sekavuus haittaa lukemista. 0 p.: Kappalejakoa ei ole merkitty ja/tai ulkoasun sekavuuden takia tekstistä ei saa selvää.  |  |

## Lähteet:

Shore, Susanna &  Rapatti. Katriina 2014. Tekstilajikokonaisuudesta yksityiskohtiin – miten arvioida oppilaiden tekstejä? Teoksessa Susanna Shore & Katriina Rapatti (toim.) *Tekstilajitaidot*: *Lukemisen ja kirjoittamisen opetus koulussa.* s. 121–142. Helsinki: Äidinkielen opettajain liitto.